सलमा मैडम से कहकर नताशा ने वहीं एक झुग्गी में अपना डेरा डाल लिया। कलवा के संग रहना उसे असह्य था। सुनने में आया कि बड़े दो लड़कों को वहीं सलमा मैडम के ढाबे आदि पर रखवा दिया बर्तन सफाई के काम पर। कलवा निकम्मा चौड़ा होकर घूमता। नताशा इन अंधी गलियों में डगर डगर चलती रही। ईमानदारी तो कहीं भी न थी। अक्सर खडूस जैकरण की कोठी से रात के तीसरे प्रहर जब वह राठौड़ की गाड़ी से वापस आती, सलमा मैडम उसे पहले अपने पास बुला लेतीं जहाँ चोरी छुपे कोई दूसरा ग्राहक उसे निपटाना होता। खडूस ' इवेंट मैनेजमेंट ' का बिजनस करता था। पार्टियों में नाचने के लिए यही लडकियाँ, बिजनस की ऊँची डीलें करते समय डाइरेक्टरों के मनोरंजन के लिए यही , पार्टी राजनीति में जलूसों में नारे लगाने के लिए भी यही और धनी मृतकों की मुर्दनी में सफेदपोश रुदालियाँ भी यही। सौ रूप धरे जीने के लिए - - -